Lloyd Hustvedt

**Lloyd Hustvedt** (født 18. april 1922, død 2. februar 2004) var en amerikansk professor, forfatter og forsker i norsk-amerikansk historie. Som etternavnet signaliserer var han av norsk opphav av norske innvandrere på både mor- og farssiden. Han var gift med Ester Vegan fra Mandal (1923-2019) som han fikk fire døtre med, blant dem Siri Hustvedt som selv ble en anerkjent forfatter.

## Liv og virke
### Bakgrunn
Lloyd Merlin Hustvedt ble født og vokste opp i Sogn Valley i Goodhue County i den amerikanske delstaten Minnesota. Begge foreldrene, Lars Iversen Hustvedt (1887-1973) og Mathilde Anette Hustvedt, født Underdahl (1893-1991), var barn av norske innvandrere. Han kom fra nøysomme kår på foreldrenes gård, og etter at han begynte sin utdannelse, jobbet han som innleid hjelp på gårder i distriktet om somrene. Hustvedt hadde ulikt arbeid i et års tid i forskjellige jobber i South St. Paul for å tjene penger til undervisning før han meldte seg inn som førsteårsstudent ved St. Olaf College i september 1942, men ble deretter innkalt til militærtjeneste i mars året etter. Etter tjeneste på Ny-Guinea og Filippinene var han en del av den amerikanske okkupasjonshæren i Japan etter landets formelle kapitulasjon den 2. september 1945.

### Utdannelse
I 1946 var Hustvedt tilbake USA for å fullføre sin påbegynte utdannelse ved St. Olaf College. Han tok en bachelor på tre år med hovedfag i norsk på Universitetet i Minnesota . Han tok sin filosofisk doktorgrad (PhD) på skandinaviske studier ved Universitetet i Wisconsin. Han gikk på Sommerskolen for amerikanske studenter ved Universitetet i Oslo på et Schaefer-stipend, og reiste senere tilbake til Norge og Universitetet i Oslo for et helt år etter at han ble tildelt et Fulbright-stipend. 

### Ekteskap
I Norge i 1950 møtte han Ester Vegan, som studerte engelsk ved Universitetet i Oslo, og som han senere skulle gifte seg med. Ester begynte på Luther College, en høyskole i Iowa som hadde blitt grunnlagt av norskamerikanere, og oppfylte kravene til bachelor på et enkelt år. I 1954 flyttet hun til Northfield i Minnesota, og giftet seg med Lloyd Hustvedt i kirken Urland Church nær gården der han vokste opp utenfor Cannon Falls.

### Yrkesliv og karriere
Lloyd Hustvedt ble professor i norsk ved Luther College høsten 1951. I 1954 kom han tilbake til St. Olaf som assistant professor i norsk, det samme året giftet seg, og ble senere formann for Instituttet for norsk og ble utnevnt til den første innehaveren av Kong Olav Vs professoratet i norske studier. I 1959 ble han administrasjonssekretær i Norwegian-American Historical Association, en posisjon han beholdt i fire tiår. Han var medstifter av Norwegian Researchers and Teachers Association of North America (NORTANA). Han satt også i styret for Vesterheim (Norsk-amerikansk museum) i Decorah i Iowa. Hustvedt var forfatter av en rekke essayer og artikler knyttet til hans fagfelt. Hans navn kommer jevnlig opp forbindelse med Rasmus B. Anderson, en norsk-amerikansk forfatter, filolog og diplomat, som Hustvedt delte fagfelt med og som han skrev en biografi om, utgitt 1966.

I 1967 ble Hustvedt tildelt æresbevisningen McKnight-prisen i litteratur fra McKnightsfamiliens litterære fond (McKnight Foundation). Hustvedt mottok stipend i henhold til loven Fulbright-Hays Act (som offisielt heter *Mutual Educational and Cultural Exchange Act of 1961*, «Lov om gjensidig utdanning og kulturutveksling av 1961») og reiste til Island sommeren 1968. I 1980 fikk han offisiell norsk anerkjennelse ved at han ble tildelt St. Olavs Orden som ridder av 1. klasse av kong Olav V. Ordenen tildeles som «belønning for utmerkede fortjenester av fedrelandet og menneskeheten». 

I 1985 ble han igjen hedret av Norge og kong Olav ved at han ble den første amerikaneren som ble anerkjent av America-Norway Heritage Fund for hans bidrag til norskamerikansk forståelse og for å bevare historien til norske immigranter i USA. «I Kongens nærvær i Oslo holdt han en tale med historier fra innvandrermiljøet han kjente som barn kalt «Vignetter fra en norsk amerikansk bosetting», hvorpå kongen ledet publikum i stående applaus.»

Lloyd Hustvedt var forfatter av mange essayer og artikler. Han holdt også utallige foredrag og foredrag til en rekke ulike grupper og organisasjoner. Han var professor i skandinavisk litteratur ved St. Olaf College i en årrekke, og selv om han var født og oppvokst i USA, snakket han med norsk aksent.

## Privat liv
Lloyd og Ester fikk fire barn, alle døtre med norske fornavn: Siri Hustvedt som ble gift med Paul Auster; Liv Hustvedt som ble gift med Stephen Remes; Astrid Hustvedt som ble gift med Jon Kessler; og Ingrid Hustvedt som ble gift med Bruce Cutler. De fikk flere barnebarn. Han hadde en søster, Erna McGuire, og en bror, Iver Hustvedt.

## Referanser


## Bibliografi
;Utvalgte verker
* *Norwegian Grammar Language Self Learning* (1977)
* *Rasmus Bjorn Anderson. Scandinavians in America* (1979)
* *O.A. Tveitmoe: Labor leader* (1985)

## Eksterne lenker
* 
* «1948 Lloyd Hustvedt Reminiscences», *International Summer School (ISS)*, Universitetet i Oslo
* «Lloyd Hustvedt In Memoriam» (PDF), *Nortana Newsletter*, høsten 2003
* St. Olaf Collage, Norwegian Department